Charlotte Dyremose (KF), 2006-02-07:
Jeg er næsten fristet til at sige, at oven på den omgang håber jeg, at jeg kan løfte stemningen lidt med min ordførertale.
I Det Konservative Folkeparti synes vi, det er en meget relevant problemstilling, der her er taget fat på.
Det virker naturligvis fuldstændig urimeligt, at det skal være svært at få de penge tilbage, som staten har opkrævet ulovligt, for den slags skal ganske enkelt ske så hurtigt og så enkelt som overhovedet muligt.
Vi er dog meget enige i, som ministeren også nævnte, at der skal være en balance.
Virksomhederne skal indberette en hel masse data, for at det potentielt engang i fremtiden skal blive nem mere at få pengene tilbage, og der skal altså være en vis balance mellem, hvor meget der skal indberettes, og hvor let tilgængeligt det skal være for de offentlige myndigheder at finde frem til de rigtige virksomheder.
Vi er derfor rigtig glade for ministerens tilkendegivelse om at arbejde seriøst videre med mange af de overvejelser, der gøres i beslutningsforslaget.
Vi vil meget gerne sikre, at tilbagebetalingerne til de virksomheder, der uretmæssigt har indbetalt skatter og afgifter, bliver så præcise som muligt.
Det skal selvfølgelig være sådan, at det hverken er for få eller for mange virksomheder, der får noget tilbagebetalt, det skal med andre ord være så præcist som muligt.
Med hensyn til en forenkling af cirkulæret kan vi kun give vores fulde støtte til, at ministeren arbejder videre med det, uagtet vi ganske udmærket er klar over, at det ikke er en nem opgave, ministeren dermed påtager sig at gå i gang med.
Jeg har selv tidligere kommenteret omkostningsgodtgørelsen i pressen, og jeg vil godt sige, at fra konservativ side finder vi det helt rimeligt, at man forsøger at arbejde på at finde nogle retningslinjer, der gør, at reglerne også kommer til at omfatte de sager, hvor man uretmæssigt har måttet betale nogle skatter og har nogle udgifter forbundet med at kunne dokumentere det.
Jeg deler den bekymring, som flere andre ordførere har været inde på med hensyn til de interne udgifter.
Det kan være lidt svært at vurdere, hvilke interne udgifter der er hvad, men med hensyn til den eksterne bistand vil vi fra konservativ side meget gerne arbejde konstruktivt med på at finde en model, der ligestiller de forskellige tvister, man måtte have med skattevæsenet.
Jeg forstod også ministeren sådan, at der faktisk er rimelig bred enighed i regeringen om, at man meget gerne vil se på det forhold, og det er vi naturligvis glade for.
Vi håber, at beslutningsforslaget og det udvalgsarbejde, vi skal have i forbindelse med det, kan føre til nogle konstruktive indspark til ministerens videre arbejde med spørgsmålet.
Vi kan støtte, at dele af beslutningsforslaget bliver til virkelighed, mens der er andre dele af forslaget, som vi er en lille smule betænkelige ved.
Vi kan altså bakke en stor del af det op, men kan ikke give det fuld opbakning i dets nuværende form.
Vi har imidlertid en forhåbning om, at et videre konstruktivt arbejde med forslaget vil kunne føre til en bedre virkelighed, der vil gøre det enklere og lettere for de rigtige virksomheder at få de penge tilbage, som de retmæssigt bør have tilbage.